ขอเล่าให้ฟังก่อนว่า เพิ่งเริ่มทานยาคุมกำเนิดแบบ 21 เม็ดไปได้สองแผง แต่ตอนเริ่มแผงที่สองไม่ได้รอให้ครบ 7 วันค่ะ (เว้นไปได้แค่ 2 วันแล้วต่อแผงสองเลย เพราะรอบเดือนมา และไม่ทราบว่าต้องรอเว้นให้ครบเจ็ดวัน เข้าใจผิดว่าเมื่อเมนส์มาแล้วทานเลยวันแรกเหมือนแผงแรก)เดือนนี้ประจำเดือนเลยมาตั้งแต่ วันที่ 3/9/20 ถึง 12/9/20 ปกติไม่เคยมานานเท่านี้ และมีอาการปวดท้องมาก มีไข้อ่อนๆ เพลียไม่มีแรงเลยค่ะ ไม่ทราบว่าจะเป็นอะไรมั้ยคะ ตอนนี้เลือดไหลน้อยแล้ว แต่เหมือนจะมีตกขาว(สีเหลือง) ค่ะอีกคำถามนึงคือเมื่อวันที่ 11/9/20 มีเพศสัมพันธ์กับแฟนหลั่งใน ไม่ทราบว่าจะท้องมั้ย ยังไม่พร้อมตั้งครรภ์ค่ะ ต้องกินยาคุมฉุกเฉินมั้ยคะ รบกวนตอบกลับให้ด้วยนะคะ เผื่อต้องทานยาคุมฉุกเฉิน ขอบมากๆค่ะ
สวัสดีค่ะ การทานยาคุมกำเนิดชนิด 21 เม็ดนั้น เมื่อทานครบ 21 เม็ดแล้ว ควรเว้นระยะให้ครบ 7 วัน ก่อนที่จะเริ่มทานยาคุมแผงใหม่ต่อไป ไม่จำเป็นต้องเริ่มทานภายใน 1-5 วัน เหมือนการเริ่มทานยาแผงแรก ทั้งนี้ หากเว้นไปเพียง 2 วัน แล้วเริ่มทานยาแผงใหม่ต่อไปเลย ก็จะทำให้ระยะห่างระหว่างรอบประจำเดือนสั้นลง และอาจมีผลทำให้ประจำเดือนในรอบต่อไปมาปริมาณมากได้ ส่วนประสิทธิภาพในการป้องกันการตั้งครรภ์ จะยังคงเหมือนเดิม คือจะช่วยป้องกันการตั้งครรภ์ได้มากกว่า 99% ค่ะทั้งนี้ หากทานแผงที่ 2 จนครบ 21 เม็ดไปในวันที่ 8 ก.ย. ก็ให้เว้นระยะไป 7 วัน คือจนถึงวันที่ 15 ก.ย. แล้วจึงเริ่มทานยาคุมแผงใหม่ในวันที่ 16 ก.ย.ค่ะ ส่วนการมีเพศสัมพันธ์ในวันที่ 11 ก.ย.นั้น โอกาสในการตั้งครรภ์ถือว่าแทบไม่มี เพราะอยู่ในช่วงที่มีประจำเดือนมาด้วย ดังนั้น ไม่ควรทานยาคุมฉุกเฉินเข้าไปโดยไม่จำเป็น เพราะอาจมีผลทำให้เกิดเลือดออกผิดปกติได้อีก และอาจทำให้อาการปวดท้องรุนแรงขึ้นได้ค่ะหลังจากนี้ เมื่อทานยาคุมแผงที่ 3 จนครบ 21 เม็ด ก็ให้สังเกตว่าประจำเดือนมาปกติหรือไม่ หากยังคงมีปริมาณมาก หรือมีปวดท้องน้อยมาก หรือมีตกขาวที่ผิดปกติ คือตกขาวปริมาณมากทุกวัน มีกลิ่นเหม็น มีสีเขียวเหลืองคล้ายหนอง ก็ควรไปพบสูติ-นรีแพทย์เพื่อหาสาเหตุ เช่น มีมดลูกอักเสบ เป็นต้น